《厚载王君求仆赋寄闲斋诗又欲仆作晚实此君二》
宋代·王洋

布鼓何堪付阿香，平生痴绝亦长康。
曲成下里安知宋，疏就中郎不姓常。
未许芳馨依杜若，遥窥光怪识干将。
秋风一水空相望，留滞何时贡玉堂。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。